Noordwes-regering ontken aankoop van stralerSupra Mahumapelo, premier van Noordwes Foto: premier.nwpg.gov.za ŉ Hooggeplaaste beampte van die Noordwes provinsiale regering het Woensdag ontken die regering is besig om ŉ straler te koop. Dr. Lydia Keneilwe Sebego, direkteur-generaal, het gesê die uitvoerende raad het geen besluit geneem om ŉ vliegtuig te koop nie. Volgens Sebego is die moontlikheid om ŉ vliegtuig te koop, verlede maand tydens ‘n vergadering van die provinsiale uitvoerende raad geopper, toe die verskeie uitdagings van die bestaande vlugroetes tussen Mahikeng en die OR Tambo-lughawe bespreek is. “SA Express bedien tans hierdie roete, wat swaar deur die provinsiale regering gesubsidieer word. Tydens ons gesprek om die uitdagings te hanteer, het die raad baie vrae geopper, onder meer of die huidige reisreëlings die Noordwes-regering effektief bedien,” het Sebego gesê. Sy het gesê die raad het besluit om ŉ kostevoordeel-analise te laat doen om te vergelyk wat dit die regering sal kos om sy eie vliegtuig te besit in vergelyk met die subsidies wat tans aan SA Express betaal word. Die provinsiale vervoeragentskap, North West Transport Investment, het die departement van gemeenskapsveiligheid en vervoerbestuur opdrag gegee om die analise te doen. “Hierdie koste-analise is nie dieselfde as om ŉ staatsvliegtuig te verkry of aan te koop nie. Koerantberigte wat dus aandui die besluit is geneem om ŉ vliegtuig te koop, is nie waar nie. Geen uitvoerende raadsbesluit is geneem om ŉ vliegtuig te koop nie.” Die DA het Sondag gesê Supra Mahumapelo, premier van die Noordwes, moet die “belaglike plan, om vir homself ŉ luukse vliegtuig met openbare geld te koop”, laat vaar. “In ŉ provinsie met die hoogste werkloosheidsyfer in Suid-Afrika, ŉ skokkende 44,6%, is dit doodgewoon gewetenloos van Supra om homself eerste te stel en gereed te maak om ŉ multi-miljoen rand se straler te koop, eerder as om die geld te bestee daaraan om werksgeleenthede te skep,” het Joe McGluwa, provinsiale leier van die DA, gesê. “Hy moet kies om liewer die groei van die Mahikeng-lughawe te ondersteun, wat tot voordeel van almal sal wees en beter verbindings vir ons provinsie sal skep vir sake en beleggings, toerisme en handel. Ons provinsie het die verbindings van ŉ meer toeganklike Mahikeng-lughawe nodig, nie ŉ luukse straler vir ANC-hooggeplaastes nie.” Sebego het teruggekap en gesê die ware rede vir ŉ koste-analise is versuur deur sogenaamde regeringsbronne, wat die saak heeltemal verdraai het om die premier uit te beeld as ŉ oordadige leier wat die vliegtuig vir sy eie persoonlike bevrediging wil hê. “Die regering van Bokone Bophirima [Noordwes] word gelei deur ŉ premier wat ŉ voorbeeld stel om koste te bespaar en reeds baie gedoen het om te wys hy is ernstig daaroor. Premier Mahumapelo bly byvoorbeeld in sy eie private huis, eerder as ŉ staatshuis, om die provinsiale regering geld te bespaar,” het sy gesê. Sy het gesê Mahumapelo het ook sy eie geld gebruik om ŉ veiligheidswaghuisie op sy perseel te laat bou, ten spyte daarvan dat die staat aangebied het om daarvoor te betaal. “Dit was weereens premier Mahumapelo wat ŉ voorbeeld gestel het deur in te stem dat amptelike voertuie nie meer as R600 000 mag kos nie, minder as wat in die ministeriële handboek voorgeskryf word. Hy gebruik self voertuie wat deur twee van sy voorgangers gebruik is. Hierdie motors het al meer as 120 000km afgelê.” Seshego het gesê indien die koste-analise wel bevind dat dit goedkoper sal wees vir die regering om sy eie vliegtuig te koop, sal die vliegtuig gekoop word vir kommersiële gebruik en nie die eksklusiewe gebruik van die premier en sy uitvoerende raadslede nie. “As die indruk geskep is ŉ vliegtuig gaan gekoop word vir uitsluitlike gebruik deur die premier en sy raad, is dit baie jammer,” het sy gesê.